CELEX: 32022D0550
Language: mt
Date: 2022-03-17 00:00:00
Title: Deċiżjoni tal-Kunsill (UE) 2022/550 tas-17 ta’ Marzu 2022 dwar il-pożizzjoni li għandha tittieħed f’isem l-Unjoni Ewropea fit-tieni segment tar-raba’ laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju fir-rigward tal-adozzjoni ta’ Deċiżjoni li tistabbilixxi l-limiti għall-iskart tal-merkurju, f’konformità mal-Artikolu 11(2) ta’ dik il-Konvenzjoni

6.4.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 107/80
               
            
         DEĊIŻJONI TAL-KUNSILL (UE) 2022/550
         tas-17 ta’ Marzu 2022
         dwar il-pożizzjoni li għandha tittieħed f’isem l-Unjoni Ewropea fit-tieni segment tar-raba’ laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju fir-rigward tal-adozzjoni ta’ Deċiżjoni li tistabbilixxi l-limiti għall-iskart tal-merkurju, f’konformità mal-Artikolu 11(2) ta’ dik il-Konvenzjoni
         IL-KUNSILL TAL-UNJONI EWROPEA
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Il-Konvenzjoni ta’ Minamata dwar il-Merkurju (“il-Konvenzjoni”) ġiet konkluża mill-Unjoni permezz tad-Deċiżjoni tal-Kunsill (UE) 2017/939 (1) u daħlet fis-seħħ fis-16 ta’ Awwissu 2017.
                  
               
                     (2)
                  
                  
                     Skont id-Deċiżjoni MC-1/1 dwar ir-Regoli ta’ Proċeduri adottata mill-Konferenza tal-Partijiet għall-Konvenzjoni (“il-Konferenza tal-Partijiet”) fl-ewwel laqgħa tagħha, il-Partijiet jenħtieġ li jagħmlu kull sforz biex jilħqu ftehim b’kunsens dwar il-materji kollha ta’ sustanza.
                  
               
                     (3)
                  
                  
                     Il-Konferenza tal-Partijiet, matul it-tielet laqgħa tagħha tal-25–29 ta’ Novembru 2019, adottat id-Deċiżjoni MC-3/5 li tistabbilixxi limiti għall-iskart li jikkonsisti minn jew li fih il-merkurju jew komposti tal-merkurju, kif imsemmija fl-Artikolu 11(2) tal-Konvenzjoni, u li teħtieġ li l-grupp ta’ esperti tekniċi, stabbilit mill-Konferenza tal-Partijiet fit-tieni laqgħa tagħha tad-19–23 ta’ Novembru 2018, jiżviluppa limiti għall-iskart ikkontaminat bil-merkurju jew bil-komposti tal-merkurju (“skart ikkontaminat bil-merkurju”), inkluż għaż-żwiel mill-estrazzjoni minerarja għajr l-estrazzjoni primarja tal-merkurju.
                  
               
                     (4)
                  
                  
                     Il-Konferenza tal-Partijiet, waqt it-tieni segment tar-raba’ laqgħa tagħha tal-21–25 ta’ Marzu 2022, hija mistennija tadotta Deċiżjoni (“id-Deċiżjoni proposta”) dwar limiti għall-iskart ikkontaminat bil-merkurju, kif imsemmi fl-Artikolu 11(2) tal-Konvenzjoni, li bħala riżultat, jiddefinixxi l-kamp ta’ applikazzjoni tal-Artikolu 11 tal-Konvenzjoni għal tali skart. L-iskart ikkontaminat bil-merkurju li jaqa’ fl-ambitu tal-Artikolu 11(2) tal-Konvenzjoni, jenħtieġ li jkun soġġett għall-immaniġjar ambjentalment korrett skont l-Artikolu 11(3) tal-Konvenzjoni.
                  
               
                     (5)
                  
                  
                     Jixraq li tiġi stabbilita l-pożizzjoni li għandha tittieħed f’isem l-Unjoni fil-Konferenza tal-Partijiet, billi d-Deċiżjoni proposta, jekk tiġi approvata, se jkollha effetti legali peress li l-Partijiet għall-Konvenzjoni se jkollhom jieħdu miżuri biex jimplimentawha fil-livelli nazzjonali jew reġjonali, jew it-tnejn li huma.
                  
               
                     (6)
                  
                  
                     L-Unjoni kkontribwiet b’mod sinifikanti għall-iżvilupp tad-dispożizzjonijiet dwar l-iskart tal-Konvenzjoni u għall-ħidma intersessjonali tal-esperti mnedija bid-Deċiżjoni MC-3/5 u dan wassal għad-Deċiżjoni proposta.
                  
               
                     (7)
                  
                  
                     L-acquis tal-Unjoni teħtieġ diġà li l-iskart tal-merkurju kollu msemmi fl-Artikolu 11(2) tal-Konvenzjoni, inkluż l-iskart ikkontaminat bil-merkurju, jiġi mmaniġġjat mingħajr ma tiġi pperikolata s-saħħa tal-bniedem u mingħajr ma ssir ħsara lill-ambjent, irrispettivament mill-kontenut tal-merkurju tagħhom.
                  
               
                     (8)
                  
                  
                     Jenħtieġ li l-Unjoni tappoġġa l-adozzjoni ta’ Deċiżjoni mill-Konferenza tal-Partijiet biss jekk tkun konsistenti mal-acquis tal-Unjoni,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fit-tieni segment tar-raba’ laqgħa tal-Konferenza tal-Partijiet għall-Konvenzjoni għandha tkun li tappoġġa l-adozzjoni ta’ Deċiżjoni li tistabbilixxi l-limiti għall-iskart ikkontaminat bil-merkurju li tkun konsistenti mal-acquis tal-Unjoni.
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, is-17 ta’ Marzu 2022.
            
               
                  Għall-Kunsill
               
               
                  Il-President
               
               B. POMPILI
            
         
         
            (1)  Id-Deċiżjoni tal-Kunsill (UE) 2017/939 tal-11 ta’ Mejju 2017 dwar il-konklużjoni f’isem l-Unjoni Ewropea tal-Konvenzjoni ta’ Minamata dwar il-Merkurju (ĠU L 142, 2.6.2017, p. 4).